Һуғып уйнаулы инструменттар халыҡ ижады үҫешендә һәр ваҡыт мөһим роль тотҡан. Уларҙың онотолоуы, инструмент яһаусы оҫталарҙың һәнәрен дауам итеүселәрҙең булмауы бүтән төрлө уйын ҡоралдарына мөрәжәғәт итеүгә лә килтергән булһа кәрәк. Мәҫәлән, бейеү номерын башҡарғанда, бүтән инструменттарға ҡушылып, етеҙ ритмиканы асығыраҡ биреү маҡсатында биҙрә сиртеп уйнау күренешен башҡаса нисек итеп аңлатаһың? Милли яңғырашлы боронғо дөңгөр булған ерҙә, моғайын, берәү ҙә ҡулына биҙрә тотоп сәхнәгә сығырға тырышып тормаҫ ине. Йәки һуңғараҡ дәүерҙәрҙә бәғзе төбәктәрҙең ауыл ерҙәрендә туҡмаҡ һуғып уйнауҙың ҡулланылыуы ла шул уҡ йәнең теләгән музыка ҡоралдарының булмағанлығынан киләлер. Был уйнау төрөн беҙ 1983 йылғы фольклор экспедицияһы ваҡытында Курган әлкәһенең Сафакүл районы башҡорттары араһында осраттыҡ. Әйткәндәй, шул уҡ Сафакүл районында үҙешмәкәр сәнғәт оҫтаһы Ризәлә Арыҫланова беҙгә таҡмаҡ әйткәндә, өҫтәлгә һуғып уйнау һөнәрен күрһәтеп, бик тә ғәжәпкә ҡалдырғайны. Тимәк, халыҡта һуғып уйнаулы инструменттарға мохтажлыҡ та, ынтылыш та бик ҙур. Улар бигерәк тә бейеү көйҙәрен уйнағанда бик кәрәк. Дөңгөр, дубылбас киләсәктә музейҙарҙа урын алыу ғына түгел, башҡорт халыҡ музыканттары ҡулында ла яңғырар әле, тип ышанғы килә.